(timp de citire – aprox. 2 min 40 sec)

Ca orice cetățean cu obligații și drepturi europene m-am prezentat astăzi la ANAF Covasna pentru a-mi achita toate obligațiie față de acest stat european și a nu trece în noul an cu datorii la stat.

De cum am intrat in instituție am observat un bilet lipit pe geamul unei uși în care scria că ai nevoie de bon de ordine de la Ghișeul nr. 1 pentru orice operațiuni dorești să faci. Obișnuit ca în orice instituție/companie care se respectă că există un aparat care iți emite un bon de ordine în funcție de nevoile pe care le ai, indiferent că ești persoana fizică sau juridică, m-am uitat în stânga și dreapta dacă există acest aparat. După ce am recitit biletul lipit pe geam, mi-am dat seama că aceste bonuri de ordine chiar se emit la un ghișeu, adică un funcționar al statului este plătit să iți dea acest bilet, pe bune ?!?

M-am îndreptat către Ghișeul nr. 1 unde nu era nimeni, deși geamul era lăsat deschis. După câteva minute de așteptare am mers la Ghișeul nr.2 , care este la 1 metru lângă și unde doamna care se afla acolo, deranjată că întreb de bon de ordine, m-a trimis la Ghișeul nr. 1.,deși cele două funcționare împart același birou și era evident că nu e nimeni acolo.

La insistențele mele, doamna de la Ghișeul nr.2 îmi eliberează bonul dorit cu care trebuie să mă prezint la Ghișeul 112. Mă uit la un ecran de tv mic ce era pe un perete dar numărul meu de ordine nu apărea acolo și nici ghișeul la care doream să merg, așa că urc oricum la etajul următor către ghișeul scris pe bon.

Odată ajuns la ghișeul cu pricina, după câteva zeci de secunde,o altă doamnă imi deschide geamul și încep să îi explic ce taxe și impozite doresc să achit. Îi prezint actul de identitate, îmi eliberează o foaie de vărsământ și îmi spune suma totală pe care o am de achitat.

Îmi scot portofelul și mă pregătesc să achit, când doamna puțin agitată mă atenționează că nu aici se plătește, jos la parter la alt ghișeu. Îi mulțumesc pentru amabilitate și mă îndrept către parter pentru a termina treaba, deoarece deja pierdusem câteva minute bune cu drumurile de la un ghișeu la altul.

La următorul ghișeu dau de anunțul de mai sus și constat că e trecut de ora 11 și e închis, doar e vineri și e program scurt, deci ma conformez și plec în altă încăpere unde se află trezoreria și caut Ghișeul nr.7. Cred că sunt la al 5-lea ghișeu la care merg în ultimele minute.

Mă așez cuminte la coada formată la singura casă deschisă pentru a încasa banii contribuabililor, evident nu la Ghișeul nr.7 cum era scris în acel anunț, deoarece era și acesta închis. Astfel, toată lumea era postată în fața Ghișeului nr.6. După câteva zeci de minute bune, când mai erau două persoane în fața mea, doamna de la ghișeu își cheamă o colegă prin telefon să o ajute că i s-a blocat calculatorul și ne închide în geamul de la ghișeu în nas.

Lumea deja adunată în spatele meu începe să se sature de așteptat și o persoană începe să strige că ar fi cazul să se mai deschidă un ghișeu pentru că s-a adunat foarte multă lume la o singură coadă. Numai că doleanțele doamnei au fost auzite parțial, astfel că s-a deschis Ghiseul cu nr.7 ce era inițial pe anunț, dar cel cu nr.6 s-a închis de tot.

La nr. 7 când am ajuns în sfârșit la rând, cu foaia de vărsământ în mână, o înmânez doamnei de la ghișeu care începe să o scaneze și eu mă pregătesc să și achit cu suma fixă pentru a mai reduce din timpul petrecut la coadă de către oamenii din spatele meu.

Când… aceeași doamnă, îmi zice răspicat că banii trebuie dați la Casa nr. 5 nu la acest ghișeu, pe bune ?!??

Nu fac scandal și aștept frumos să primesc acea hârtie cu care trebuie să mă duc la Casa 5, sper ultimul ghișeu pe azi, pentru a putea putea plăti taxele și impozitele.

Din fericire, aici lucrurile merg mai repede și reușesc într-un final, după 53 de minute, să îmi achit datoriile față de statul român și plec glonț către ieșire uitându-mă la oamenii crispați, ce încă mai stau la coadă pentru a-și da dările către stat.

În concluzie, la ANAF Covasna, în anul 2016 ai nevoie de niște oameni care sunt plătiți doar ca să-ți emită un bon de ordine, nu de un aparat și trebuie sa mergi la 7 ghișee la care trebuie să stai la coadă ca să reușești să-ți plătești datoriile, doar ești cetățean model într-un stat european, cu un județ cu așteptări europene. Ne merităm soarta.

Rezumat: 53 de minute, 1 taxă/impozit, 7 ghișee, 3 hârtii